De er i fuld gang med at fælde juletræer, pakke dem ind i net og placere alle sammen på paller på Dragsgaard i det østlige Himmerland, så det for alvor kan blive jul i nordjyske hjem. Hvert år producerer den familieejede juletræsproducent i nærheden af 30.000 juletræer, hvor størstedelen sendes ud af Danmark til lande som Tyskland og Frankrig. Det gør de også i år, men med langt højere udgifter end de er vant til. - Vores diesel til traktorer, benzin til vores motorsave, omkostninger til net, juletræspaller og transportudgifter er alle steget væsentligt i år, og det er kun en lille del af vores udgifter, siger Frederik Nicolai Hjorth, der er juletræsproducent på Dragsgaard. Det samme gør sig gældende for mange andre juletræsproducenter i hele landet, der ligesom en helt almindelig husstand har oplevet at mangt og meget er blevet dyrere i år. Hæver prisen af nød For juletræsproducenterne betyder det, at de – udover at spare, hvor de spare kan – har set sig nødsaget til at hæve priserne på deres juletræer i år. Omkring en euro – eller hvad der svarer til i nærheden af 7,5 kroner – har flere juletræsproducenter hævet deres pris med per juletræ, når de sælger deres til grossister, som derefter sælger det videre til juletræshungrende danskere eller i udlandet. - Det har vi været nødsaget til på grund af stigende omkostninger, vi har set. De prisstigninger, der har været på juletræer, er ikke noget, der gavner juletræsproducenterne, for de bliver spist af de ekstra udgifter, vi har på produktionen, siger Frederik Nicolai Hjorth. Det er endnu ikke til at sige, hvor meget det juletræ, man kan købe som helt almindelig forbruger, ender med at stige. Det afhænger af, hvor meget mellemhandlerne eller grossisterne også skruer deres pris op.

Opsummering:
Der skal flere penge op af lommen, inden juletræet i december kan pyntes. Prisen på juletræer er ligesom alt andet steget i år.